Aschkenasim

Aschkenasim (Hebrääsch:- אשכנזים -) oder up Düütsch Aschkenasen  sünd Joden ut Oost-, Middel- un Westeuropa. Aschkenas is in dat Middelöller de hebrääsche Naam for de Gemarken langs den Rhien-Stroom ween, wo se sik toeerst ansiedelt hefft. Dor höört also nich de Joden to, de an un for sik vun de Ibeersche Halfinsel stammen doot un de Sephardim - ספרדים - nömmt weert, na den hebrääschen Naam for Spanien, Sefarad- ספרד -. Dat Woort „Aschkenasim“ geiht torüch up dat hebrääsche Woort „Aschkenas“ - אשכנז - dat in den Tanach tohopen mit de Königrieke Mini un Ararat nömmt warrt (Jeremia 51,27). Aschkenas hett also enerwegens in de Gegend vun den Ararat legen un hett an un for sik rein gornix mit Europa to kriegen. Ut Grünn, de nich mehr rut to finnen sünd, is vun de Johre rund um 1000 af an dat Woort „Aschkenas“ for de Länner mit Düütsche Spraak bruukt wurrn un vun dor ut sünd denn de düütschen Joden Aschkenasim nömmt wurrn. Later is de Naam overgohn up de annern Joden ut Europa (mit de Utnahme vun de Sephardim). Bit to den Tweeten Weltkrieg hefft de Oosteuropääschen Aschkenasim Oost-Jiddisch snackt. In den Westen is dör de nedderlannschen Aschkenasim bit um un bi 1800 rum West-Jiddisch snackt wurrn. Se stammen tomeist vun düütsche Joden af un hefft in de Nedderlannen den Naam „Hoochdüütsche Joden“ kregen, vunwegen dat se unnerscheden weern schollen vun de spaanschen un portugeeschen Joden. 

Kategorie:Jodendom
Kategorie:Düütschland
Kategorie:Middelöller
Kategorie:Nedderlannen